**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Devete posebne sjednice Narodne skupštine Republike Srpske**

**održane 23. i 24. decembra 2019. godine**

Deveta posebna sjednica Narodne skupštine Republike Srpske održana je 23. i 24. decembra 2019. godine u Banjoj Luci.

Sjednica je zakazana na zahtjev člana Predsjedništva BiH iz Republike Srpske g. Milorada Dodika u skladu sa članom 171 Poslovnika Narodne skupštine Republike Srpske.

Predsjednik Narodne skupštine Republike Srpske Nedeljko Čubrilović (u daljnjem tekstu: predsjednik) otvorio je Devetu posebnu sjednicu i konstatovao da postoji kvorum za rad, te da su odsustvo sa sjednice najavili narodni poslanici: Zoran Tegeltija, Milan Radović, Branko Butulija, Milenko Vićanović i Nataša Stevanović.

Na početku sjednice predsjednik je obavijestio prisutne da će se raditi dok se ne iscrpi dnevni red Devete posebne sjednice Narodne skupštine Republike Srpske, a da će ***dan za glasanje***biti po okončanju rasprave o tački dnevnog reda.

Narodna skupština Republike Srpske je usvojila

**DNEVNI RED**

**1. Informacija o dokumentu Programa reformi BiH usvojenoj na 45. vanrednoj sjednici Predsjedništva BiH, održanoj 19. novembra 2019. godine – prijedlog člana Predsjedništva Bosne i Hercegovine iz Republike Srpske**

sa ***50 glasova ''za'', jednim ''protiv'' i 20 ''uzdržanih''.***

Nakon toga se prešlo na razmatranje tačke dnevnog reda.

**Ad – 1:**  **Informacija o dokumentu Programa reformi BiH usvojenoj na 45. vanrednoj sjednici Predsjedništva BiH, održanoj 19. novembra 2019. godine** **– prijedlog člana Predsjedništva Bosne i Hercegovine iz Republike Srpske**

Prije davanja riječi predlagaču po ovoj tački dnevnog reda, Narodna skupština se izjasnila o zahtjevu člana Predsjedništva iz Republike Srpske da mu se kao izvjestiocu odobri vrijeme za uvodno izlaganje u trajanju do 90 minuta i isti je usvojen sa *52 glasa ''za'', četiri ''protiv'' i 13 ''uzdržanih''.*

U ime predlagača uvodno izlaganje podnio je Milorad Dodik, član predsjedništva BiH iz Republike Srpske.

Zatim, Kolegijum je odobrio obraćanje predsjednicima parlamentarnih političkih stranaka u Narodnoj skupštini Republike Srpske koji su uputili zahtjev za obraćanje u trajanju do 10 minuta, te su se isti obratili sljedećim redoslijedom:

* Mirko Šarović – SDS,
* Branislav Borenović – PDP,
* Petar Đokić – SP i
* Nenad Stevandić – US.

U raspravi su učestvovali: Radovan Višković. predsjednik Vlade Republike Srpske, Željka Cvijanović, predsjednik Republike Srpske, Milorad Dodik, član Predsjedništva Bosne i Hercegovine iz Republike Srpske, te narodni poslanici: Nebojša Vukanović, Edin Ramić i Dragan Čavić.

Zaključena je rasprava po ovoj tački dnevnog reda, te nije bilo potrebe za završnom riječju predlagača.

Nakon završetka rasprave po tački dnevnog reda Devete posebne sjednice prešlo se u ***dan za glasanje****.*

*U* ***danu za glasanje***,24. decembra 2019. godine*,* svoje odsustvo najavili su sljedeći narodni poslanici: Zoran Tegeltija, Milan Radović, Duško Ivić, Risto Marić, Nataša Stevanović, Branko Butulija, Milenko Vićanović, Željko Babić, Zoran Vidić, Nebojša Vukanović, Nedeljko Glamočak, Sonja Karadžić Jovičević, Darko Babalj, Ivanka Marković, Darko Mitrić, Miladin Stanić, Tomica Stojanović, Milan Tubin, Davor Šešić, Perica Bundalo, Gordana Vidović, Dragan Galić, Ljubiša Krunić, Draško Stanivuković, Jelena Trivić, Igor Crnadak, Milan Švraka i Krsto Jandrić.

Predsjednik je najavio da će se o ovoj Informaciji izjasniti zaključcima klubova poslanika SNSD, DNS, SP, Demos, NDP i US.

Narodna skupština Republike Srpske je usvojila

**Z A K Lj U Č K E**

**u vezi sa Informacijom o dokumentu Program reformi Bosne i Hercegovine, usvojenom na 45. vanrednoj sjednici Predsjedništva Bosne i Hercegovine,**

**održanoj 19. novembra 2019. godine**

1. Narodna skupština Republike Srpske razmotrila je i primila k znanju Informaciju o dokumentu „Program reformi BiH“.
2. Narodna skupština Republike Srpske prihvata opredjeljenje iz „Programa reformi BiH“ da taj program ne prejudicira odluku o članstvu, to jest da se ne može unaprijed odlučivati o članstvu u NATO-u čime se prekida dosadašnji kontinuitet opredjeljenosti BiH za punopravno članstvo.
3. Narodna skupština Republike Srpske smatra da dokument „Program reformi BiH“ ni po čemu nije raniji tekst „Godišnji nacionalni program“ takozvani ANP, jer se tako ne zove i ne može poslužiti kao osnov za aktiviranje bilo kakvih procesa osim saradnje i partnerstva sa NATO-om. Odbacuje se bilo kakvo drugo tumačenje i tretiranje ovog dokumenta. Narodna skupština smatra da je „Program reformi BiH“ u okvirima Rezolucije o zaštiti ustavnog poretka i proglašenju vojne neutralnosti Republike Srpske.
4. „Program reformi BiH“ opredjeljuje saradnju sa NATO-om u domenu reformi i kao dokument ne određuje članstvo BiH u tom savezu. Odluka o eventualnom članstvu može se donijeti u skladu sa ustavnim sistemom BiH, u kome Republika Srpska ima mehanizme da provede svoje stavove putem Predsjedništva BiH i Parlamentarne skupštine, odnosno konačnom odlukom Narodne skupštine Republike Srpske. Narodna skupština smatra da u svakom eventualnom odlučivanju u Predsjedništvu BiH i Parlamentarnoj skupštini, predstavnici Srba iz Republike Srpske moraju da uvaže stavove ove Narodne skupštine i referendum naroda u Republici Srpskoj, te da u procesu odlučivanja bez oklijevanja upotrebe mehanizme zaštite prava i interesa Republike Srpske.
5. Narodna skupština Republike Srpske potvrđujući svoju Rezoluciju o zaštiti ustavnog poretka i proglašenju vojne neutralnosti od 18. oktobra 2017. godine, podsjeća na obavezu svih organa i institucija Republike Srpske kao i svih predstavnika iz Republike Srpske u zajedničkim institucijama Bosne i Hercegovine i međunarodnim organizacijama i forumima, na provođenje te rezolucije.
6. Narodna skupština Republike Srpske ponovo iskazuje opredjeljenje da se o eventualnom članstvu u vojnim savezima građani Republike Srpske izjasne na referendumu, što predviđa i Rezolucija Parlamentarne skupštine BiH (Službeni glasnik BiH 25/08) u kojoj se kaže da „eventualni poziv za članstvo u NATO-u zahtijeva svesrdnu podršku građana“.
7. Narodna skupština Republike Srpske podržava saradnju sa zemljama regiona u ekonomskim oblastima i od značaja za evropske integracije, kao i sa organizacijama i savezima u borbi protiv terorizma i drugih vidova međunarodnog kriminala.
8. Narodna skupština Republike Srpske sugeriše organima i insitucijama BiH da ostvare saradnju sa drugim vojnim savezima na istim principima na kojima je ostvarena saradnja sa NATO savezom.
9. Ovi zaključci stupaju na snagu narednog dana od dana objavljivanja u „Službenom glasniku Republike Srpske“

sa ***52 glasa ''za'', tri ''protiv'' i nijednim ''uzdržanim''***.

Predsjednik je zaključio Devetu posebnu sjednicu Narodne skupštine Republike Srpske.

Sastavni dio ovog zapisnika je prepis tonskog zapisa Devete posebne sjednice Narodne skupštine Republike Srpske od 116 stranica.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Nebojša Zgonjanin Nedeljko Čubrilović***